               ЕВРОПЕЙСКА КОМИСИЯ
            Брюксел, 5.8.2021
            COM(2021) 456 final
            Препоръка за
            РЕШЕНИЕ НА СЪВЕТА
            за разрешаване на започването на преговори от името на Европейския съюз за сключване на протокол за изпълнение към Споразумението за партньорство в областта на рибарството между Европейския съюз и Република Мавриций
            {SWD(2021) 221 final} - {SWD(2021) 222 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Комисията предлага да се проведат преговори за нов протокол за изпълнение към Споразумението за партньорство в областта на рибарството (СПР) с Република Мавриций
                  1
               , който да отговаря на нуждите на риболовния флот на Съюза и да е в съответствие с Регламент (ЕС) № 1380/2013 относно общата политика в областта на рибарството
                  2
                (Регламент относно ОПОР) и със заключенията на Съвета от 19 март 2012 г.
                  3
                във връзка със Съобщението на Комисията относно външното измерение на общата политика в областта на рибарството
                  4
               .

               •Съгласуваност с действащите разпоредби в тази област на политиката

                  Настоящото СПР с Мавриций влезе в сила на 28 януари 2014 г. за срок от 6 години и се подновява с мълчаливо съгласие за допълнителни периоди от по 3 години. Действащият към момента протокол за изпълнение
                     5
                  , чийто срок на действие е четири години, започна да се прилага на 8 декември 2017 г. и изтича на 7 декември 2021 г. В него се определят възможностите за риболов за флота на Съюза и съответното финансово участие, което трябва да бъде платено от Съюза и корабособствениците. С него се предоставят възможности за риболов на риба тон и далекомигриращи видове за кораби на ЕС от четири държави членки (Испания, Франция, Италия и Португалия).

                  Годишното финансово участие от публичните средства на ЕС за Мавриций възлиза на 220 000 EUR за достъп, към които се прибавят специални суми от 220 000 EUR за подкрепа на политиката в областта на рибарството и 135 000 EUR за подпомагане на прилагането на морската политика и икономиката на океаните.

                  Комисията предлага да се договори нов протокол за изпълнение, който отчита изцяло Регламента относно ОПОР
                     6
                  .

               ЕС е разработил мрежа от двустранни споразумения за партньорство в областта на устойчивото рибарство (СПОУР) в Индийския океан, например със Сейшелските острови и Мадагаскар. СПОУР допринасят за утвърждаването в международен аспект на целите на ОПОР, като гарантират, че риболовните дейности на флота на ЕС извън неговите води се основават на същите принципи и стандарти като принципите и стандартите, прилагани съгласно правото на Съюза. Наред с това те стимулират научното сътрудничество между ЕС и неговите партньори, насърчават прозрачността и устойчивостта с оглед на по-доброто управление на рибните ресурси и подобряват управлението чрез подкрепа за наблюдението, контрола и надзора на дейностите на националните и чуждестранните флотове и чрез финансиране на борбата с незаконния, недеклариран и нерегулиран риболов, за да се допринесе за устойчивото развитие на местната риболовна промишленост. СПОУР укрепват позицията на ЕС в международните и регионалните риболовни организации, като в случая на Мавриций такава организация е Комисията по рибата тон в Индийския океан (IOTC)
                  7
               .

               •Съгласуваност с други политики на Съюза

                  Преговорите за нов протокол за изпълнение с Мавриций са съгласувани с външната дейност на ЕС в държавите от Африка, Карибите и Тихоокеанския басейн, и по-конкретно с целите на Съюза по отношение на спазването на демократичните принципи и правата на човека. Те са също така в съответствие с временното споразумение за икономическо партньорство (СИП), което се прилага от Мавриций, Сейшелските острови, Зимбабве, Мадагаскар и Коморските острови и чийто обхват се разширява, за да обхване и други търговски въпроси, като търговията и устойчивото развитие.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за решението се съдържа в част пета — „Външна дейност на Съюза“, дял V — „Международни споразумения“, член 218 от Договора за функционирането на Европейския съюз (ДФЕС), в който се описва процедурата за водене на преговори и сключване на споразумения с други държави.

               •Субсидиарност (при неизключителна компетентност)

                  Не е приложимо (изключителна компетентност).

               •Пропорционалност

                  Решението е пропорционално на целта.

               •Избор на инструмент

                  Инструментът е предвиден съгласно член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  През 2021 г. Комисията извърши последваща оценка на настоящия протокол и предварителна оценка на евентуалното му подновяване. Заключенията са изложени в отделен работен документ на службите на Комисията.

                  В заключенията от оценката се посочва, че секторите на рибарството в ЕС проявяват силен интерес към извършването на риболов около Мавриций и че подновяването на протокола е в интерес и на двете страни. Подновяването на протокола освен това би допринесло за засилване на наблюдението, контрола и надзора, както и за по-доброто управление на рибарството в региона.

                  За ЕС е важно да поддържа инструмент, който позволява задълбочено секторно сътрудничество със стратегически фактор на подрегионално равнище и в по-общ план — укрепва отношенията с Мавриций. Това ще помогне на ЕС и за изграждане на съюзи в рамките на IOTC. За флота на ЕС, включително този в най-отдалечените му региони в Индийския океан, това означава запазване на достъпа до важна риболовна зона под юрисдикцията на Мавриций, за да може да се прилагат риболовни стратегии съгласно многогодишна международна правна рамка. Освен това значението на Мавриций във връзка с преработката на риба тон, уловена в Индийския океан, и последващия износ на продукти от риба тон за ЕС прави още по-значим предвидения нов протокол както за сектора на рибарството на ЕС, така и за държавата партньор. Целта на органите на Мавриций е да запазят отношенията си с ЕС, отчасти с оглед на едно по-стабилно управление на океаните, като се ползват от специална секторна подкрепа, създаваща възможности за многогодишно финансиране.

               •Консултации със заинтересованите страни

                  В хода на оценката си Комисията се консултира с държавите членки, представители на сектора, международни организации на гражданското общество, както и с представители на органа за управление на рибарството и гражданското общество в Мавриций. Бяха проведени също така консултации в рамките на заседанията на Консултативния съвет по далечно плаване.

               •Събиране и използване на експертни становища

                  Не се прилага.

               •Оценка на въздействието

                  Не се прилага.

               •Пригодност и опростяване на законодателството

                  Не се прилага.

               •Основни права

                  В указанията за водене на преговори, предложени като приложение към решението, се препоръчва в протокола да бъде включена клауза относно последиците в случай на нарушаване на човешките права и демократичните принципи.

               4.ОТРАЖЕНИЕ ВЪРХУ БЮДЖЕТА

               Отражението върху бюджета във връзка с новия протокол включва изплащането на финансово участие към Мавриций. Бюджетните средства под формата на бюджетни кредити за поети задължения и бюджетни кредити за плащания трябва да бъдат включвани всяка година в бюджетния ред за СПОУР (08 05 01) и да бъдат съвместими с финансовото програмиране в рамките на многогодишната финансова рамка (МФР) за периода 2022—2027 г. Годишните суми за поетите задължения и плащанията се установяват в годишната бюджетна процедура, включително бюджетния ред „Резерви“ по отношение на протоколите, които все още не са влезли в сила към началото на годината
                  8
               .

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  Очаква се преговорите да започнат през третото тримесечие на 2021 г.

               •Подробно разяснение на отделните разпоредби на предложението

                  Комисията препоръчва следното:

               ·Съветът да упълномощи Комисията да започне и проведе преговори за сключването на нов протокол за изпълнение към Споразумението за партньорство в областта на рибарството с Мавриций;

               ·Комисията да бъде определена за преговарящ на ЕС по този въпрос;

               ·Комисията да проведе преговорите в консултация със специалния комитет в съответствие с ДФЕС;

               ·Съветът да одобри приложените указания за водене на преговори.

               Препоръка за

               РЕШЕНИЕ НА СЪВЕТА

               за разрешаване на започването на преговори от името на Европейския съюз за сключване на протокол за изпълнение към Споразумението за партньорство в областта на рибарството между Европейския съюз и Република Мавриций

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че следва да се започнат преговори с цел сключване на нов протокол за изпълнение към Споразумението за партньорство в областта на рибарството с Република Мавриций
                  9
               ,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да проведе преговори, от името на Съюза, за нов протокол за изпълнение към Споразумението за партньорство в областта на рибарството между Европейския съюз и правителството на Република Мавриций.

               Член 2

               Указанията за водене на преговорите се съдържат в приложението.

               Член 3

               Преговорите се водят в консултация с Работната група на Съвета по външна политика на рибарството.

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 79, 18.3.2014 г., стр. 3.

                     (2)

                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (3)

                  https://www.consilium.europa.eu/uedocs/cms_data/docs/pressdata/en/agricult/129052.pdf

                     (4)

                        СОМ(2011) 0424 окончателен.

                     (5)

                        ОВ L 279, 28.10.2017 г., стр. 3.

                     (6)

                        Част IV, дял II.

                     (7)

                        IOTC е междуправителствена организация, която отговаря за управлението на запасите от риба тон и тоноподобните видове в Индийския океан;
                  https://iotc.org/

                     (8)

                        Глава 40 (бюджетен ред 40 02 41 — „Резерви“) в съответствие с междуинституционалното споразумение относно МФР (2013/C 373/01).

                     (9)

                        ОВ L 79, 18.3.2014 г., стр. 3.

    ---documentbreak---

               ЕВРОПЕЙСКА КОМИСИЯ
            Брюксел, 5.8.2021
            COM(2021) 456 final
            ПРИЛОЖЕНИЕ
            към
            Препоръка заРешение на Съвета
            за разрешаване на започването на преговори от името на Европейския съюз за сключване на протокол за изпълнение към Споразумението за партньорство в областта на рибарството между Европейския съюз и Република Мавриций
            {SWD(2021) 221 final} - {SWD(2021) 222 final}

               ПРИЛОЖЕНИЕ

               Указания за водене на преговори

               –Целта на преговорите е да се сключи протокол за изпълнение към Споразумението за партньорство в областта на рибарството между Европейския съюз и Република Мавриций в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията от 13 юли 2011 г. относно външното измерение на общата политика в областта на рибарството.

               –В протокола за изпълнение следва да се определи общата рамка за риболовните дейности на корабите на ЕС във водите на Мавриций и за сътрудничеството на ЕС с Мавриций в областта на рибарството;

               –За да се насърчи устойчивото и отговорно рибарство, като в същото време се осигурят взаимни ползи за ЕС и Мавриций, при преговорите Комисията следва да се ръководи от следните цели:

               ·да се осигурят достъп до риболовната зона на Мавриций и необходимите разрешения за риболов в тази зона за корабите на ЕС, като по този начин, наред с другото, се разшири мрежата от споразумения за партньорство в областта на устойчивото рибарство, които са на разположение на операторите от ЕС в Индийския океан;

               ·да бъдат взети под внимание най-добрите налични научни становища и съответните планове за управление, приети от регионалните организации за управление на рибарството, за да се гарантира екологичната устойчивост на риболовните дейности и да се насърчи международното управление на океаните. Риболовните дейности следва да бъдат насочени изключително към наличните ресурси, като се отчита риболовният капацитет на местния флот и се отделя специално внимание на далекомигриращия характер на съответните запаси;

               ·да се осигури подходящ дял от рибните ресурси, който да е изцяло съобразен с интересите на флота на ЕС, когато тези ресурси представляват интерес и за флотовете на други държави, и да се прилагат едни и същи технически условия спрямо всички чуждестранни флотове;

               ·да се гарантира, че достъпът до рибните ресурси се основава на досегашната и на очакваната бъдеща дейност на флота на ЕС в региона, като се отчитат най-добрите и най-актуалните налични научни становища, както и интересите на най-отдалечените региони на ЕС;

               ·да бъде установен диалог за укрепване на секторната политика с цел да се насърчи провеждането на отговорна политика в областта на рибарството в съответствие с целите за развитие на Мавриций, по-специално по отношение на управлението на рибарството, борбата с незаконния, недеклариран и нерегулиран риболов, както и контрола, наблюдението и надзора на риболовните дейности и предоставянето на научни становища, и да се насърчи икономическата дейност;

               ·да бъде включена клауза относно последиците в случай на нарушаване на правата на човека и демократичните принципи;

               ·да се гарантира, че протоколът ще помогне за насърчаването на устойчивия растеж и достойните условия на труд в морския сектор, като се вземат предвид съответните конвенции на Международната организация на труда;

               ·да бъде включена клауза за недискриминация между флотовете и прозрачност.

               –По-конкретно, в протокола следва да се определят:

               ·възможностите за риболов, които ще бъдат предоставени на корабите на ЕС;

               ·финансовата компенсация и условията за нейното изплащане;

               ·механизмите за прилагане на секторната подкрепа.


               ЕВРОПЕЙСКА КОМИСИЯ
            Брюксел, 30.10.2019
            COM(2019) 551 final
            Препоръка за
            РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Нова Зеландия относно обмена на лични данни между Агенцията на Европейския съюз за сътрудничество в областта на правоприлагането (Европол) и новозеландските компетентни органи за борба с тежката престъпност и тероризма

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               В глобализирания свят, където тежката престъпност и тероризмът имат все по-често транснационално и поливалентно измерение, правоприлагащите органи следва да могат пълноценно да си сътрудничат с външни партньори, за да гарантират сигурността на гражданите. Поради това Европол следва да е в състояние да обменя лични данни с правоприлагащите органи на трети държави, доколкото това е необходимо за изпълнението на задачите му в рамките на изискванията, определени в Регламент (ЕО) № 2016/794 от 1 май 2016 г
                  1
               .

               От влизането в сила на Регламента насам Европол може да обменя данни с трети държави или международни организации въз основа на международно споразумение, осигуряващо достатъчни гаранции за защитата на неприкосновеността на личния живот и на основните права и свободи на физическите лица. Комисията отговаря от името на Съюза за договарянето на такива международни споразумения. Доколкото е необходимо за изпълнението на неговите задачи, Европол може също да установява и поддържа отношения на сътрудничество с външни партньори чрез работни и административни договорености, които не могат сами по себе си да бъдат правно основание за обмен на лични данни.

               В 11-ия доклад за напредъка към истински и ефективен Съюз на сигурност
                  2
                Комисията определи осем приоритетни държави
                  3
                в региона на Близкия изток/Северна Африка (БИСА) въз основа на терористичните заплахи, свързаните с миграцията предизвикателства и оперативните нужди на Европол за започване на преговори. Като взема предвид политическата стратегия, очертана в Европейската програма за сигурност
                  4
               , заключенията на Съвета
                  5
                и Глобалната стратегия
                  6
               , оперативните нужди на правоприлагащите органи в целия ЕС и потенциалните ползи от по-тясното сътрудничество в тази област, както е видно и от последващите действия във връзка с атентата в Крайстчърч от март 2019 г., Комисията счита за необходимо да добави Нова Зеландия към приоритетните държави с цел да започне преговори в краткосрочен план. На 23 август 2019 г. Нова Зеландия поде официално инициативата.

               Европол и Нова Зеландия подписаха работно споразумение през април 2019 г. То осигурява рамка за структурирано сътрудничество на стратегическо равнище, включително защитена линия, позволяваща пряко сигурно общуване, а Нова Зеландия командирова в Европол служител за връзка. Работното споразумение обаче не осигурява правно основание за обмена на лични данни. Към момента няма правно основание за редовен и структуриран обмен на лични данни между правоприлагащите органи на Нова Зеландия и Европол, а такъв обмен е от съществено значение за ефективното оперативно сътрудничество.

               Правните норми за защита на личните данни в Нова Зеландия се съдържат главно в Закона за защита на личните данни от 17 май 1993 г., изменен със Закона за изменение с цел подобряване на защитата на личните данни от 7 септември 2010 г
                  7
               . За тази цел в закона са определени дванадесет принципа за неприкосновеност на личния живот в областта на информацията, с които се урежда обработването на лични данни. Законът за защита на личните данни се прилага за частни и публични органи, включително правоприлагащи органи. Със Закона за защита на личните данни също така се създава длъжността комисар по защита на личните данни, който е независимият орган за защита на данните в Нова Зеландия.

               Политически контекст

               На 15 май 2019 г., след атентата в Крайстчърч, президентът на Франция Еманюел Макрон и министър-председателят на Нова Зеландия Джасинда Ардерн бяха съвместни домакини на събитието „Призив за действие след Крайстчърч“, проведено в Париж, в което участва председателят Юнкер. Те подчертаха колко е важно да бъде решен проблемът с терористичното съдържание в интернет, като същевременно се гарантира защитата на основните права. Участващите правителства и технологични дружества, както и Европейската комисия изразиха своята подкрепа за ангажиментите, поети в отговор на „Призиваза действие след Крайстчърч“ за премахване на терористичното и насилническото екстремистко съдържание онлайн (

                  https://www.christchurchcall.com/

               ).

               ЕС и Нова Зеландия са единомислещи партньори, които споделят сходни виждания и подходи по многобройни глобални въпроси. Подписаното на 5 октомври 2016 г. Споразумение за партньорство по въпросите на отношенията и сътрудничеството между ЕС и Нова Зеландия проправя пътя за по-тесни и по-стабилни отношения, тъй като съдържа определен брой членове, чрез които страните се ангажират да си сътрудничат в области като борбата с тероризма, сътрудничеството в областта на правоприлагането, предотвратяването и борбата с организираната престъпност и корупцията, наркотиците, киберпрестъпността, изпирането на пари, финансирането на тероризма, миграцията и убежището.

               ЕС и Нова Зеландия са също така партньори в Глобалния форум за борба с тероризма (ГФБТ), който е международен форум, обединяващ 29 държави и Европейския съюз, чиято основна мисия е намаляването на уязвимостта на хората по света спрямо тероризма чрез предотвратяването, борбата и преследването на терористични актове и борбата с подбудителството и вербуването за терористични цели. ЕС и Нова Зеландия си сътрудничат тясно по въпросите на външните работи и сигурността и провеждат редовен политически диалог и диалог по въпросите на сигурността. Този диалог включва чести консултации на равнище министри и висши длъжностни лица. Въз основа на Рамковото споразумение за партньорство от 2012 г. Нова Зеландия имаше възможност да участва в операции на ЕС за управление на кризи, като допринесе например за мисията EUNAVFOR ATALANT (за борба с пиратството по бреговете на Африканския рог).

               Оперативни нужди

               Във всички сфери на престъпността, които са от компетентността на Европол, има потенциал за по-нататъшно сътрудничество с Нова Зеландия. Това е неизчерпателен списък с най-важните оперативни нужди на Европол спрямо Нова Зеландия:

               ·Тероризъм: тероризмът представлява сериозна заплаха както за Нова Зеландия, така и за Европейския съюз, които бяха обект на атентати. Осен че подобрява цялостната представа за заплахата и откриването на нови тенденции, по-тясното сътрудничество, включващо обмен на лични данни, е необходимо, за да се откриват, предотвратяват и преследват по наказателен път терористичните престъпления, включително пътуванията с цел тероризъм, финансирането на тероризма, както и терористките злоупотреби с интернет.

                  Европейският център на Европол за борба с тероризма има силен оперативен интерес да обменя оперативни/лични данни с Нова Зеландия и обратно, както стана ясно след атентата в Крайстчърч. След случилото се в Крайстчърч звеното на Европол за сигнализиране за незаконно съдържание в интернет (EU IRU) започна работа за откриването на съдържание и неговите модели за разпространение в интернет. Скоростта и обемът на злоупотребите в интернет след атентата и големият брой засегнати доставчици на операционни услуги бяха безпрецедентни и показаха ограниченията на съществуващите процеси за справяне с подобни заплахи. Едно оперативно споразумение с Нова Зеландия не само ще укрепи ролята на Европол в ръководенето на оперативния отговор на Призива за действие след Крайстчърч за премахване на терористичното и насилническото екстремистко съдържание онлайн, но също така ще предостави на Европол правната уредба за развиване на напреднало сътрудничество с Нова Зеландия по въпроси, свързани с тероризма.

               ·Киберпрестъпност: за правоприлагащите агенции на ЕС Нова Зеландия е възлов партньор при разследванията на случаи на сексуална експлоатация на деца.

               Полицията на Нова Зеландия участва и е активен партньор на Виртуалната глобална работна група, която е основна партньорска мрежа на Европейския център за борба с киберпрестъпността в рамките на Европол, и се бори със сексуалното насилие над деца в интернет. Задълбочените експертни познания на новозеландските органи в областта на разследването на сексуалната експлоатация на деца в интернет и готовността им да споделят своите знания с участниците в тези срещи се ценят високо от компетентните органи на държавите — членки на ЕС, на които е възложено да разследват такива сложни престъпления и са изправени пред редица предизвикателства от правен и технически характер. От оперативна гледна точка сътрудничеството с Нова Зеландия може да има значителна добавена стойност за Европол в областта на киберпрестъпността, по-специално сексуалната експлоатация на деца в интернет. Новозеландската полиция и разследващият цифровата експлоатация на деца екип към Министерството на вътрешните работи на Нова Зеландия, работят усилено и опитно в тази област и изиграха основна роля във операции с голям приоритет.

                  Нова Зеландия остава единствената държава от мрежата „Пет очи“
                  8
               , с която Европол няма правно основание за обмен на лични данни. Това ограничава способността на двете страни да споделят ценна оперативна информация и да се консултират системно една с друга. Липсата на правно основание също така създава положение, при което двустранните контакти трябва да се осъществяват пряко с държавите членки или чрез трети агенции, включително ИНТЕРПОЛ. Естеството на тези контакти накърнява способността на държавите членки ефективно да се справят с този вид престъпност и ги лишава от възможността да допринасят и да се възползват от добавената стойност, която Европол предлага, особено в областта на терористичното съдържание онлайн и сексуалната експлоатация на деца онлайн.

               ·Престъпни банди от мотоциклетисти: полицията на Нова Зеландия и Европол имат силен интерес да си сътрудничат в областта на престъпните банди от мотоциклетисти (ПБМ). ПБМ будят все по-голямо безпокойство в Нова Зеландия и наскоро полицията в страната създаде звено за разузнаване на банди, като ПБМ са една от основните задачи на този отдел. Проектът за анализ „Monitor“ на Европол има особен интерес към придвижванията до Европа и свидетелствата за съдимост на членовете на новозеландските ПБМ, както и към предполагаемите им контакти с контингент от организираната престъпност в Югоизточна Азия.

               ·Наркотици: в миналото Европол работи по мащабен трафик на амфетамин от ЕС към Нова Зеландия. Налице е потенциал за по-нататъшно сътрудничество в тази област.

               2.ПРАВНИ ЕЛЕМЕНТИ НА ПРЕПОРЪКАТА

               С Регламент (ЕС) 2016/794 относно Агенцията на Европейския съюз за сътрудничество в областта на правоприлагането (Европол) се установява правната уредба на тази агенция, и по-специално нейните цели, задачи и материална компетентност, гаранциите за защита на данните и начините за сътрудничество с външни партньори. Настоящата препоръка е в съответствие с разпоредбите на Регламента за Европол
                  9
               .

               Целта на настоящата препоръка е Съветът да упълномощи Комисията да води преговорите за бъдещото споразумение от името на ЕС. Правното основание Съветът да разреши започването на преговорите е член 218, параграфи 3 и 4 от ДФЕС.

               В съответствие с член 218 от Договора за функционирането на Европейския съюз Комисията е определена за преговарящ за Съюза за споразумението между Европейския съюз и Нова Зеландия относно обмена на лични данни между Агенцията на Европейския съюз за сътрудничество в областта на правоприлагането (Европол) и новозеландските компетентни органи за борба с тежката престъпност и тероризма.

               Препоръка за

               РЕШЕНИЕ НА СЪВЕТА

               за разрешаване на започването на преговори за споразумение между Европейския съюз и Нова Зеландия относно обмена на лични данни между Агенцията на Европейския съюз за сътрудничество в областта на правоприлагането (Европол) и новозеландските компетентни органи за борба с тежката престъпност и тероризма

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Регламент (ЕС) 2016/794 на Европейския парламент и на Съвета
                  10
                бе приет на 11 май 2016 г. и се прилага от 1 май 2017 г.

               (2)Разпоредбите на Регламент (EС) 2016/794, и по-специално тези относно предаването на лични данни от Агенцията на Европейския съюз за сътрудничество в областта на правоприлагането (Европол) на трети държави и международни организации, предвиждат че Европол може да предава лични данни на орган на трета държава въз основа на международно споразумение, сключено между Съюза и тази трета държава съгласно член 218 от ДФЕС, което предоставя достатъчни гаранции по отношение на защитата на личния живот и на основните права и свободи на физическите лица.

               (3)Следва да започнат преговори с оглед сключването на споразумение между Европейския съюз и Нова Зеландия относно обмена на лични данни между Агенцията на Европейския съюз за сътрудничество в областта на правоприлагането (Европол) и новозеландските компетентни органи за борба с тежката престъпност и тероризма („Споразумението“).

               (4)Както е обяснено и в съображение 35 от Регламент (ЕС) 2016/794, Комисията следва да може да се консултира с Европейския надзорен орган по защита на данните (ЕНОЗД) и по време на преговорите по споразумението, и при всички случаи преди сключването на споразумението.

               (5)Споразумението следва да зачита основните права и да спазва принципите, признати от Хартата на основните права на Европейския съюз, а именно правото на личен и семеен живот, признато в член 7 от Хартата, правото на защита на личните данни, признато в член 8 от Хартата, и правото на ефективни правни средства за защита и на справедлив съдебен процес, признато в член 47 от Хартата. Споразумението следва да се прилага в съответствие с тези права и принципи.

               (6)Споразумението не следва да засяга и не следва да възпрепятства предаването на лични данни или други форми на сътрудничество между органите, които отговарят за опазването на националната сигурност,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори, от името на Съюза, споразумение между Европейския съюз и Нова Зеландия относно обмена на лични данни между Агенцията на Европейския съюз за сътрудничество в областта на правоприлагането (Европол) и новозеландските компетентни органи за борба с тежката престъпност и тероризма.

               Указанията за водене на преговорите се съдържат в приложението.

               Член 2

               Преговорите се водят в консултация със съответния [наименование на специалния комитет — добавя се от Съвета].

               Член 3

               Адресат на настоящото решение е Комисията.

               Съставено в Брюксел на 30.10.2019 година.

                     За Съвета

                     Председател

                     (1)

                        Регламент (ЕС) 2016/794 от 11 май 2016 г. (OB L 135, 24.5.2016 г., стр. 53).

                     (2)

                        COM(2017) 608 final.

                     (3)

                        Алжир, Египет, Израел, Йордания, Ливан, Мароко, Тунис и Турция.

                     (4)

                        COM(2015) 185 final.

                     (5)

                        Документ № 10384/17 на Съвета от 19 юни 2017 г.

                     (6)

                        Обща визия, общи действия: по-силна Европа — глобална стратегия за външната политика и политиката на сигурност на Европейския съюз
                  http://europa.eu/globalstrategy/en

                     (7)

                        След като през март 2018 г. беше внесен законопроект,понастоящем Законът за защита на личните данни е в процес на изменение.

                     (8)

                        Разузнавателен

                     алианс

                  , в който участват

                     Австралия

                   ,

                     Канада

                   ,

                     Нова Зеландия

                  ,

                     Обединеното кралство

                   и

                     Съединените щати

                  .

                     (9)

                        По-специално членове 3, 23, 25 и глава VI от Регламент (ЕС) 2016/794.

                     (10)

                        Регламент (ЕС) 2016/794 на Европейския парламент и на Съвета от 11 май 2016 г. относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета (ОВ L 135, 24.5.2016 г., стр. 53).

    ---documentbreak---

               ЕВРОПЕЙСКА КОМИСИЯ
            Брюксел, 30.10.2019
            COM(2019) 551 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Нова Зеландия относно обмена на лични данни между Агенцията на Европейския съюз за сътрудничество в областта на правоприлагането (Европол) и новозеландските компетентни органи за борба с тежката престъпност и тероризма

               ПРИЛОЖЕНИЕ

               В хода на преговорите Комисията следва да се стреми към постигане на целите, изложени подробно по-долу.

               (1)Целта на споразумението следва да е осигуряването на правното основание за предаването на лични данни между съответно Европол и компетентните органи на Нова Зеландия, за да се подпомогнат и засилят действията на компетентните органи на тази държава и на държавите членки, както и тяхното взаимно сътрудничество за предотвратяване на тежката международна престъпност и тероризма и за борба с тях, като същевременно се осигурят подходящи гаранции по отношение на защитата на правото на неприкосновеност на личния живот, личните данни и основните права и свободи на физическите лица.

               (2)За да се гарантира спазването на принципа на ограничаване в рамките на целта, сътрудничеството и обмена на данни по линия на споразумението следва да е свързано единствено с престъпленията и свързаните престъпления от компетентността на Европол в съответствие с член 3 от Регламент 2016/794 (наричани заедно по-нататък „престъпленията“). По-конкретно, сътрудничеството следва да бъде съсредоточено върху предотвратяването на тероризма и борбата с него, противодействието на организираната престъпност и борбата с киберпрестъпността. В споразумението следва да бъдат уточнени неговото приложно поле и целите, за които Европол може да предава лични данни на компетентните органи на Нова Зеландия.

               (3)В споразумението следва да се посочат ясно и точно необходимите гаранции и мерки за контрол при обмена на лични данни между Европол и новозеландските компетентни органи по отношение на защитата на личните данни и на основните права и свободи на физическите лица, независимо от тяхната националност и място на пребиваване. В допълнение към изложените по-долу гаранции, трябва да се включи изискването предаването на лични данни да подлежи на задълженията за поверителност и личните данни да не се използват за искане, постановяване или изпълнение на смъртно наказание или каквато и да е форма на жестоко и нечовешко отношение, без да се засягат допълнителните гаранции, които могат да са необходими.

               По-специално:

               а)Споразумението следва да съдържа определения на основните термини. По-конкретно, споразумението следва да включва определение за лични данни, съобразено с член 3, параграф 1 от Директива (ЕС) 2016/680.

               б)Споразумението следва да зачита принципа на специфичност, като се гарантира, че данните няма да се обработват за други цели, освен за целите на предаването. За постигането на това, целите на обработването на лични данни от страните в контекста на споразумението следва да бъдат посочени точно и ясно и не следва да надхвърлят необходимото във всеки отделен случай за предотвратяването на и борбата с тероризма и престъпленията, посочени в споразумението.

               в)Личните данни, предадени от Европол в съответствие със споразумението, следва да се обработват добросъвестно, на легитимно основание и само за целите, за които са били предадени. В споразумението следва да се предвиди задължението при предаването на данните Европол да посочва дали съществуват ограничения за достъпа до тях или за използването им, включително що се отнася до предаването, заличаването, унищожаването или последващото им обработване. Споразумението следва да задължава компетентните органи на Нова Зеландия да спазват тези ограничения и да уточнява по какъв начин ще се осигурява спазването им на практика. Личните данни следва да са адекватни, релевантни и ограничени до необходимото във връзка с тази цел. Те следва да са точни и актуални. Те не следва да се съхраняват за по-дълго време, отколкото е необходимо за целите, за които са били предадени. Споразумението следва да се придружава от приложение, съдържащо изчерпателен списък на компетентните органи в Нова Зеландия, на които Европол може да предава данни, както и кратко описание на техните области на компетентност.

               г)На Европол следва са се забрани предаването на лични данни, разкриващи расов или етнически произход, политически възгледи, религиозни или философски убеждения или членство в синдикални организации, както и на генетични данни и данни за здравословното състояние и сексуалния живот, освен ако това не е строго необходимо и пропорционално в отделни случаи за предотвратяването на или борбата с престъпленията, посочени в споразумението, и при наличието на подходящи гаранции. Освен това в споразумението следва да се предвидят конкретни гаранции във връзка с предаването на лични данни на жертви на престъпления, свидетели или други лица, които могат да предоставят информация относно престъпления, както и на ненавършили пълнолетие лица.

               д)Споразумението следва да гарантира приложими права на физическите лица, чиито лични данни се обработват, чрез определяне на правила за правото на достъп до тези данни, коригирането и изтриването им, включително конкретните основания, при които са възможни всякакви необходими и пропорционални ограничения. Споразумението също така следва да гарантира приложими права на административна и съдебна защита на всяко лице, чиито данни се обработват по силата на споразумението, и да гарантира ефективни средства за правна защита.

               е)В споразумението следва да се определят правилата относно съхранението, преразглеждането, коригирането и заличаването на лични данни, както и за воденето на отчетност за целите на регистрирането и документирането, а също и относно информацията, която да се предоставя на физическите лица. В него следва също така да се предвидят гаранции по отношение на автоматизираното обработване на лични данни.

               ж)В споразумението следва да се посочат критериите, въз основа на които се оценяват надеждността на източника и точността на данните.

               з)В споразумението следва да се предвиди задължението да се гарантира сигурността на личните данни посредством подходящи технически и организационни мерки, включително като се позволява само на упълномощени лица да имат достъп до личните данни. В споразумението следва да се предвиди също така задължението за уведомяване в случай на нарушение на сигурността на личните данни, което засяга данни, предадени по силата на споразумението.

               и)Последващи предавания на информация от компетентните органи на Нова Зеландия към други органи в Нова Зеландия, включително за използване в съдебно производство, следва да са разрешени единствено за първоначалните цели на предаването от страна на Европол и при спазване на подходящи условия и гаранции, включително предварително разрешение от Европол.

               й)Същите условия като посочените в буква и) следва да се прилагат и за последващото предаване на информация от компетентните органи на Нова Зеландия до органите на трета държава, с допълнителното изискване, че подобни последващи предавания следва да са разрешени само по отношение на трети държави, на които Европол има право да предава лични данни въз основа на член 25, параграф 1 от Регламент (ЕС) 2016/794.

               к)Споразумението следва да предвижда система за надзор от страна на един или няколко независими публични органа, отговорни за защитата на личните данни и разполагащи с ефективни правомощия за разследване и намеса, за да упражняват надзор над публичните органи на Нова Зеландия, които използват личните данни/обменената информация, както и за да встъпват в съдебни производства. По-специално, независимите органи следва да разполагат с правомощия за разглеждането на жалби, подадени от физически лица във връзка с използването на техните лични данни. Публичните органи, които използват лични данни, следва да са отговорни за спазването на правилата за защита на личните данни по силата на споразумението.

               (4)В споразумението следва да се предвиди ефективен механизъм за уреждане на спорове, свързани с неговото тълкуване и прилагане, за да се гарантира, че страните спазват взаимно договорените правила.

               (5)В споразумението следва да се предвидят разпоредби относно мониторинга и периодичната оценка на споразумението.

               (6)В споразумението следва да се предвиди разпоредба относно неговото влизане в сила и валидност, както и разпоредба, съгласно която всяка от страните да може да го прекрати или да спре действието му, по-специално когато третата държава спре да осигурява ефективно равнище на закрила на основните права и свободи, изисквани по споразумението. Споразумението следва също така да уточнява дали  обработването на личните данни, попадащи в приложното му поле и предадени преди спирането или прекратяването на действието му, може да продължи. Продължаването на обработването на лични данни, ако е разрешено, следва при всички случаи да се извършва, като се спазват разпоредбите на споразумението към момента на прекратяването му или спирането на неговото действие;

               (7)Ако е необходимо, в споразумението може да се включи клауза относно неговото териториално приложение.

               (8)Споразумението следва да бъде еднакво автентично на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език и следва да съдържа езикова клауза за тази цел.


               ЕВРОПЕЙСКА КОМИСИЯ
            Брюксел, 9.6.2020
            COM(2020) 227 final
            Препоръка за
            РЕШЕНИЕ НА СЪВЕТА
            за разрешаване на започването на преговори за протокол към Споразумението за партньорство в областта на устойчивото рибарство между Европейския съюз и правителството на островите Кук
            {SWD(2020) 102 final} - {SWD(2020) 103 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Комисията предлага да се проведат преговори за нов протокол, който отговаря на актуалните възможности и потребности на риболовния флот на държавите членки и е в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството.

               •Съгласуваност с действащите разпоредби в тази област на политиката

                  Европейският съюз и правителството на островите Кук сключиха споразумение за партньорство в областта на устойчивото рибарство
                     1
                  , което е в сила от 14 октомври 2016 г.
                     2
                  . Срокът на действие на протокола за прилагане на това споразумение изтича на 13 октомври 2020 г. В протокола се определят възможностите за риболов, които се предоставят на флота на Съюза, и съответното финансово участие, изплащано от Съюза и корабособствениците.

                  В протокола се предвижда изплащането от бюджета на ЕС на финансова компенсация за достъп до риболовната зона на островите Кук в размер на 385 000 EUR за първата и втората година и 350 000 EUR за третата и четвъртата година, което съответства на референтен тонаж от 7000 тона годишно. Въз основа на цените, определени в протокола, собствениците на кораби от ЕС плащат и такси за издаване на разрешения за улов в рамките на отпуснатата квота. Наред с това от бюджета на ЕС се предоставят 350 000 EUR годишно в подкрепа на секторната политика на островите Кук в областта на рибарството за четиригодишния срок на протокола.

                  По силата на споразумението за партньорство в областта на устойчивото рибарство (СПОУР) с островите Кук кораби на ЕС от две държави членки — Испания и Франция, получават възможности за улов на риба тон и далекомигриращи видове. СПОУР с островите Кук е единственото действащо в момента споразумение от този вид в Тихия океан
                     3
                  .

                  СПОУР допринасят за утвърждаването в международен аспект на целите на общата политика в областта на рибарството, като гарантират, че риболовните дейности на Съюза извън неговите води се основават на същите принципи и стандарти като принципите и стандартите, прилагани съгласно правото на Съюза. Те също така подкрепят сътрудничеството в научната сфера между ЕС и неговите партньори и насърчават прозрачността и устойчивостта с оглед на по-доброто управление на рибните ресурси. СПОУР допринасят за управлението, като, от една страна, подпомагат наблюдението, контрола и надзора на дейностите, извършвани от националните и чуждестранните флотове, и предоставят финансиране за борбата с незаконния, недеклариран и нерегулиран риболов и, от друга страна, стимулират устойчивото развитие на местния рибарски сектор, включително осигуряването на достойни условия на труд при извършването на риболовни дейности. Тези споразумения укрепват позициите на Европейския съюз в международните и регионалните риболовни организации, като конкретно за островите Кук такава организация е Комисията за риболова в Западния и Централния Тихи океан (WCPFC)
                     4
                  . На последно място, в контекста на СПОУР се предоставят възможности за риболов, които се основават на най-добрите налични научни становища и помагат да се подобри изпълнението на международните мерки.

               •Съгласуваност с други политики на Съюза

                  Преговорите за нов протокол с островите Кук са съгласувани с външната дейност на ЕС, насочена към държавите от Африка, Карибите и Тихоокеанския басейн, и по-конкретно с целите на Съюза по отношение на спазването на демократичните принципи и правата на човека.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за решението се съдържа в част пета — „Външна дейност на Съюза“, дял V — „Международни споразумения“, член 218, параграфи 3 и 4 от Договора за функционирането на Европейския съюз (ДФЕС), в който се описва процедурата за водене на преговори и сключване на споразумения между ЕС и трети държави.

               •Субсидиарност (при неизключителна компетентност)

                  Не се прилага — изключителна компетентност.

               •Пропорционалност

                  Решението е пропорционално на целта.

               •Избор на инструмент

                  Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  През 2019—2020 г. Комисията извърши последваща оценка на действащия в момента протокол към Споразумението за партньорство в областта на устойчивото рибарство между Европейския съюз и правителството на островите Кук, както и предварителна оценка на евентуалното подновяване на този протокол. Заключенията от оценката са изложени в отделен работен документ на службите на Комисията
                     5
                  .

                  В заключението от оценката се посочва, че риболовният сектор на ЕС (различни видове риба тон) е силно заинтересован от извършването на дейност в риболовната зона на островите Кук и че подновяването на протокола категорично е предпочитаният вариант. Неподновяването на протокола би лишило Съюза от инструмент, който е в състояние да отговори на потребностите на различните заинтересовани страни и на собствените му потребности, свързани с укрепването на глобалното управление на западните и централните части на Тихия океан чрез многостранната рамка на WCPFC.

                  Що се отнася до островите Кук, намесата на ЕС предоставя добавена стойност по отношение на многогодишната сигурност на бюджетните приходи, официална платформа за секторен диалог и непосредствена комуникация с ЕС във връзка със сътрудничеството и рамка за съвместно наблюдение и контрол на дейностите на ЕС. СПОУР допринасят за насърчаването на отговорни риболовни практики и предоставят достъп до специален бюджетен ред (секторна подкрепа) за финансовото подпомагане, предназначено за прилагането на националната политика в областта на рибарството от страна на островите Кук.

               •Консултации със заинтересованите страни

                  При изготвянето на оценката бяха проведени консултации с държавите членки, с представители на сектора, с международни организации на гражданското общество, както и с представители на органа за управление на рибарството и с гражданското общество на островите Кук. Консултации бяха проведени и в рамките на Консултативния съвет по далечно плаване.

               •Събиране и използване на експертни становища

                  Не се прилага.

               •Оценка на въздействието

                  Не се прилага.

               •Пригодност и опростяване на законодателството

                  Не се прилага.

               •Основни права

                  В СПОУР следва да бъде включена клауза относно последиците от нарушенията на правата на човека и демократичните принципи.

               4.ОТРАЖЕНИЕ ВЪРХУ БЮДЖЕТА

                  Отражението върху бюджета, свързано с новия протокол, се изразява в плащането на островите Кук на финансово участие, което е съвместимо с текущата многогодишна финансова рамка, и по-конкретно средства по бюджетния ред
                     6
                   за споразуменията за партньорство в областта на устойчивото рибарство. Годишните суми за поетите задължения и плащанията са установени в годишната бюджетна процедура, включително в бюджетен ред „Резерви“ по отношение на предложенията, които не са влезли в сила към началото на годината.

               5.ДРУГИ ЕЛЕМЕНТИ

               •Планове за изпълнение и механизъм за наблюдение, оценка и докладване

                  Очаква се преговорите да започнат през второто или третото тримесечие на 2020 г.

               •Подробно разяснение на отделните разпоредби на предложението

                  Комисията препоръчва следното:

                  — Съветът да упълномощи Комисията да започне и проведе преговори за сключването на нов протокол към Споразумението за партньорство в областта на устойчивото рибарство между Европейския съюз и правителството на островите Кук,

                  — Комисията да бъде определена за преговарящ на ЕС по този въпрос,

                  — Комисията да води преговорите в консултация със специалния комитет, създаден в съответствие с ДФЕС,

                  — Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за разрешаване на започването на преговори за протокол към Споразумението за партньорство в областта на устойчивото рибарство между Европейския съюз и правителството на островите Кук

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Следва да започнат преговори за сключване на нов протокол към Споразумението за партньорство в областта на устойчивото рибарство между Европейския съюз и правителството на островите Кук.

               (2)В случай че е необходимо да се избегне продължително прекъсване на риболовните дейности, следва също така да се предостави разрешение за договаряне на ограничено удължаване на срока на действащия в момента протокол към Споразумението за партньорство в областта на устойчивото рибарство между Европейския съюз и правителството на островите Кук
                  7
               ,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори, от името на Съюза, нов протокол към Споразумението за партньорство в областта на устойчивото рибарство между Европейския съюз и правителството на островите Кук.

               Комисията също така се упълномощава да договори ограничено удължаване на срока на действащия в момента протокол към Споразумението за партньорство в областта на устойчивото рибарство между Европейския съюз и правителството на островите Кук.

               Член 2

               Указанията за водене на преговорите се съдържат в приложението.

               Член 3

               Преговорите се водят в консултация с Работната група на Съвета по външна политика на рибарството.

               Член 4

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                     (1)

                        ОВ L 131, 20.5.2016 г., стр. 3.

                     (2)

                        ОВ L 131, 20.5.2017 г., стр. 10.

                     (3)

                        В момента споразуменията за партньорство в областта на рибарството между ЕС и, съответно, Федеративни щати Микронезия, Соломоновите острови и Кирибати не се прилагат, тъй като протоколите към тях вече не са в сила.

                     (4)

                        Орган, създаден по силата на международното право с цел опазване и управление на далекомигриращите видове в региона —
                  http://www.fao.org/fishery/rfb/WCPFC/en

                     (5)

                        [препратка].

                     (6)

                        Вж. глава 40 (бюджетен ред 40 02 41 — „Резерви“) в съответствие с междуинституционалното споразумение относно многогодишната финансова рамка (2013/C 373/01).

                     (7)

                        Протокол за прилагане на Споразумението за партньорство в областта на устойчивото рибарство между Европейския съюз и правителството на островите Кук (ОВ L 131, 20.5.2016 г., стр. 10).

    ---documentbreak---

               ЕВРОПЕЙСКА КОМИСИЯ
            Брюксел, 9.6.2020
            COM(2020) 227 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори за протокол към Споразумението за партньорство в областта на устойчивото рибарство между Европейския съюз и правителството на островите Кук
            {SWD(2020) 102 final} - {SWD(2020) 103 final}

               ПРИЛОЖЕНИЕ

               Указания за водене на преговори за нов протокол към Споразумението за партньорство в областта на устойчивото рибарство между Европейския съюз и правителството на островите Кук

               Целта на преговорите е да се сключи протокол към Споразумението за партньорство в областта на устойчивото рибарството между Европейския съюз и правителството на островите Кук в съответствие с Регламент (ЕС) № 1380/2013 на Европейския парламент и на Съвета
                  1
                и със заключенията на Съвета от 19 март 2012 г.
                  2
                във връзка със Съобщението на Комисията от 13 юли 2011 г. относно външното измерение на общата политика в областта на рибарството
                  3
               .

               За да може с новия протокол да се насърчи отговорното и устойчивото рибарство, при преговорите Комисията следва да се ръководи от следните цели:

               ·Да се осигури достъп до риболовната зона на островите Кук, като на корабите от флота на Съюза бъдат издадени необходимите разрешения за извършване на риболовни дейности в тази зона.

               ·Да се отчетат по подходящ начин най-добрите налични научни становища и съответните планове за управление, приети от регионалните организации за управление на рибарството, с цел да се гарантира и подобри екологичната устойчивост на риболовните дейности, насочени изключително към наличните излишъци от ресурси, като се вземе предвид риболовният капацитет на местния флот и се обърне специално внимание на споделения характер на съответните запаси.

               ·Да се осигури подходящ дял от рибните ресурси, съобразен с интересите на флотовете на Съюза, когато тези ресурси представляват интерес и за други чуждестранни флотове.

               ·Да се гарантира, че достъпът до риболовните ресурси се основава на миналата и очакваната бъдеща дейност на флота на Съюза в региона, като се отчитат най-добрите и най-актуалните налични научни становища.

               ·Да бъде продължен диалогът за укрепване на секторната политика с цел да се насърчи прилагането на отговорна политика в областта на рибарството във връзка с целите за развитие на държавата — по-специално по отношение на управлението, последващите действия, контрола и наблюдението на риболовните дейности и научните становища, и да се вземат предвид въпросите, свързани с поминъка и интересите на местните риболовни общности.

               ·Да бъде включена клауза относно последиците в случай на нарушаване на правата на човека и на демократичните принципи.

               ·Да се гарантира, че протоколът ще помогне за насърчаването на растежа и достойните условия на труд, свързани с морските дейности, като се вземат предвид съответните конвенции на Международната организация на труда.

               По-конкретно в протокола следва да се определят:

               –възможностите за риболов (посочени по категории), които ще бъдат предоставени на корабите на Съюза,

               –финансовата компенсация и условията за нейното изплащане,

               –механизмите за прилагане на секторната подкрепа.

               За да се предотврати прекъсването на риболовните дейности, в новия протокол следва да се включи клауза за временно прилагане от деня след датата на изтичане на срока на действащия в момента протокол.

               В случай че преговорите за нов протокол към Споразумението за партньорство в областта на устойчивото рибарство между Европейския съюз и правителството на островите Кук продължат по-дълго от очакваното
                  4
                и за да се избегне продължително прекъсване на риболовните дейности, Комисията следва да се стреми да договори с правителството на островите Кук удължаване на срока на действащия в момента протокол
                  5
                за ограничен период — по възможност не повече от една година, като същевременно продължи усилията си за постигането на споразумение за нов протокол в съответствие с определените по-горе цели.

                     (1)

                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (2)

                        Вж. ST 7087 2012 REV 1 COR 1, 20.3.2012 г.

                     (3)

                        Вж. COM (2011) 417 окончателен, 13.7.2011 г.

                     (4)

                        По-специално поради последиците, свързани с настоящата санитарна обстановка в световен мащаб, предизвикана от пандемията от COVID-19.

                     (5)

                        Протокол за прилагане на Споразумението за партньорство в областта на устойчивото рибарство между Европейския съюз и правителството на островите Кук (ОВ L 131, 20.5.2016 г., стр. 10).


               ЕВРОПЕЙСКА КОМИСИЯ
            Брюксел, 23.3.2021
            COM(2021) 138 final
            Препоръка за
            РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Република Ангола за улесняване на инвестициите

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               На 19 декември 2019 г. Съветът прие решение
                  1
                за изменение на указанията за водене на преговори за споразумения за икономическо партньорство (СИП) с държавите и регионите от Африка, Карибите и Тихоокеанския басейн (АКТБ), доколкото тези споразумения попадат в областта на компетентност на Съюза („указанията за водене на преговори от 2019 г.“). С тези нови указания за водене на преговори бяха актуализирани широкият мандат и указанията за водене на преговори, издадени от Съвета на 12 юни 2002 г. (9930/02).

               В точка 6.2, първа алинея от изменените указания за водене на преговори се посочва следното: „Инвестиции. В съответствие с целта за „намаляване и постепенно премахване на бедността в съответствие с целта за устойчиво развитие“ (и по отношение на членове 1, 29, 75—78, както и на приложение II към Споразумението от Котону и съответните разпоредби на споразумението негов правоприемник, след като то започне да се прилага) страните се договарят да създадат рамка, която да улеснява, насърчава и стимулира взаимноизгодните устойчиви инвестиции между тях, като се отчитат многостранните инициативи за улесняване на инвестициите. Тази рамка ще се основава на принципите на недискриминация, откритост, прозрачност и стабилност. Страните ще насърчават развитието на привлекателни и стабилни инвестиционни среди чрез подкрепа за стабилни и прозрачни правила за инвеститорите и ще се стремят към подобряване на финансовото приобщаване и достъпа до финансиране.“.

               Ангола все още не е страна по СИП между ЕС и групата държави от ЮАОР, страни по СИП
                  2
               , и това споразумение не съдържа разпоредби относно улесняването на инвестициите.

               На 8 септември 2020 г. изпълнителният заместник-председател на Европейската комисия Валдис Домбровскис и министърът на търговията и промишлеността на Ангола Виктор Фернандеш направиха съвместно изявление
                  3
               , в което потвърдиха „намерението си да започнат проучвателни дискусии относно инвестиционно споразумение между ЕС и Ангола, в допълнение към СИП, насочено към улесняването на инвестициите“.

               Съгласно действащите указания за водене на преговори, актуализирани през 2019 г., Съветът упълномощава Комисията да договори с държавите и регионите от АКТБ споразумения за икономическо партньорство, които да обхващат широк кръг от теми, включително разпоредби, свързани с улесняването на инвестициите
                  4
               . С оглед на това и на готовността на Ангола да договори споразумение с ЕС по този въпрос, Комисията препоръчва започването на преговори с Ангола за споразумение за улесняване на инвестициите. За да се осигури последователност и съгласуваност с преговорите за улесняване на инвестициите с други държави от АКТБ, преговорите с Ангола следва да се провеждат въз основа на разпоредбите на указанията за водене на преговори от 2019 г., свързани с улесняването на инвестициите (точка 6.2, първа алинея).

               Общата цел на това споразумение е да се подобри инвестиционният климат и да се улесни мобилизирането и задържането на инвестиции между страните въз основа на модерни и опростени правила, мерки и процедури, свързани с преките чуждестранни инвестиции. По този начин със споразумението ще се насърчава устойчивото развитие, икономическият растеж и създаването на работни места и ще се укрепят двустранните отношения между ЕС и Ангола в сферата на инвестициите. С него също така ще се предостави стабилна платформа, която ще допринесе за диверсификацията на икономиката на Ангола и интегрирането ѝ в световната икономика.

               •Съгласуваност с действащите разпоредби в тази област на политиката

               Горепосочените цели са съвместими с Договора за Европейския съюз (ДЕС), според който ЕС следва да насърчава „интеграцията на всички страни в световната икономика, включително чрез постепенно премахване на пречките пред международната търговия“
                  5
               .

               Целите също така са в пълно съответствие с целите на Споразумението от Котону и споразумението негов правоприемник, както и с насърчаваните в тях общи принципи.

               Те са в съответствие и с цялостната стратегия на ЕС с Африка
                  6
               , в която „се предлага ЕС да разработи по-амбициозни мерки за улесняване, привличане и подкрепа на инвестициите в Африка“.

               С настоящото предложение ще бъдат допълнени и текущите преговори за „улесняване на инвестициите за развитие“, които се провеждат понастоящем в рамките на Световната търговска организация.

               •Съгласуваност с други политики на Съюза

                  Целите са съгласувани с други политики на ЕС, по-специално с политиката на ЕС за развитие.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Процесуалноправното основание за настоящия акт е член 218, параграфи 3 и 4 от ДФЕС. Когато Комисията препоръчва договарянето на международно споразумение, тя не посочва материалноправното основание.

               •Субсидиарност (при неизключителна компетентност)

                  Предметът на предвидените преговори е свързан основно с общата търговска политика. Съгласно член 5, параграф 3 от ДЕС принципът на субсидиарност не се прилага в областите, които попадат в изключителната компетентност на ЕС. Общата търговска политика е сред областите, изброени в член 3 от ДФЕС, в които Съюзът разполага с изключителна компетентност. Тази политика включва договарянето на търговски споразумения по реда на, inter alia, член 207 от ДФЕС.

                  Препоръката на Комисията е в съответствие с принципа на пропорционалност, тъй като сключването на международно споразумение е основният инструмент за поемане на реципрочни права и задължения със субект на международното право, като чужда държава.

               •Избор на инструмент

                  Решение на Съвета на Европейския съюз.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               •Консултации със заинтересованите страни

                  От юни до ноември 2020 г. Комисията проведе обществена консултация
                     7
                   с цел получаване на информация от страна на Европейския парламент, държавите членки, заинтересованите страни и гражданското общество относно търговската политика на Европейския съюз, включително относно начините за укрепване на отношенията на ЕС в сферата на търговията и инвестициите със съседните държави и Африка.

                  Комисията провежда редовни консултации със заинтересованите страни, включително в експертната група за търговските споразумения
                     8
                   и в рамките на диалога с гражданското общество
                     9
                  .

               •Събиране и използване на експертни становища

                  Настоящото предложение се основава на външен експертен опит, натрупан в контекста на възложен от Европейската комисия и осъществяван от Световната банка проект. В докладите по-специално се посочва, че инвеститорите
                     10
                   изтъкват като фактори от критично значение, които оказват влияние върху решенията им за извършване на инвестиции в развиващите се държави, липсата на прозрачност и предвидимост при работа с публичните агенции, внезапните промени на законовите и подзаконовите актове и забавянията при получаването на разрешения и одобрения от страна на правителството. Това са областите, които ще бъдат обхванати от предложението.

               •Оценка на въздействието

                  В решението на Съвета относно указанията за водене на преговори от 2019 г. вече бе обхванато улесняването на инвестициите, което предстои да бъде договорено с държавите и регионите от АКТБ. Настоящото решение е процедурно изискване, което само по себе си няма да има допълнително въздействие в сравнение с решението на Съвета по отношение на указанията за водене на преговори от 2019 г.

               •Пригодност и опростяване на законодателството

                  Не се прилага.

               •Основни права

                  Инициативата напълно съблюдава Хартата на основните права на Европейския съюз.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  Не се прилага.

               •Обяснителни документи (за директивите)

                  Не се прилага.

               •Процедурни аспекти

               Комисията ще води преговорите от името на ЕС. В съответствие с член 218, параграф 4 от ДФЕС се предлага Съветът на Европейския съюз да определи комитет, като преговорите трябва да се водят в консултация с този комитет.

               Европейският парламент ще бъде информиран на всички етапи от процедурата в съответствие с член 218, параграф 10 от ДФЕС.

               Комисията ще оповести настоящата препоръка веднага след приемането ѝ.

               Комисията препоръчва разрешението да бъде оповестено веднага след приемането му от Съвета.

               Препоръка за

               РЕШЕНИЕ НА СЪВЕТА

               за разрешаване на започването на преговори за споразумение между Европейския съюз и Република Ангола за улесняване на инвестициите

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Следва да започнат преговори с цел сключване на споразумение с Ангола за улесняване на инвестициите.

               (2)С Решение (ЕС) 2020/13 на Съвета
                  11
                бяха изменени указанията за водене на преговори за споразумения за икономическо партньорство с държавите и регионите от Африка, Карибите и Тихоокеанския басейн (АКТБ), доколкото тези споразумения попадат в областта на компетентност на Съюза.

               (3)За да се осигури последователност и съгласуваност с преговорите за улесняване на инвестициите с други държави от АКТБ, преговорите с Ангола следва да се провеждат въз основа на предвидените в Решение (ЕС) 2020/13 указания за водене на преговори, свързани с улесняването на инвестициите,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори от името на Съюза споразумение за улесняване на инвестициите с Република Ангола.

               Член 2

               Указанията за водене на преговори се съдържат в точка 6.2, първа алинея от допълнението към Решение (ЕС) 2020/13.

               Член 3

               Преговорите се водят в консултация с [наименование на специалния комитет — добавя се от Съвета].

               Член 4

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                     (1)

                        Решение (ЕС) 2020/13 на Съвета от 19 декември 2019 г. за изменение на указанията за водене на преговори за споразумения за икономическо партньорство с държавите и регионите от Африка, Карибите и Тихоокеанския басейн, доколкото тези споразумения попадат в областта на компетентност на Съюза (ОВ L 6, 10.1.2020 г., стр. 101—111).

                     (2)

                        Ангола е в процес на присъединяване към съществуващото СИП между ЕС и групата държави от ЮАОР, страни по СИП (състояща се понастоящем от Ботсуана, Есватини, Лесото, Мозамбик, Намибия и Южна Африка).

                     (3)

                        https://eeas.europa.eu/headquarters/headquarters-homepage/84859/5th-angola-eu-ministerial-meeting-joint-way-forward_en

                     (4)

                        Понастоящем такива преговори се провеждат с пет държави от Източна и Южна Африка (ИЮА) в контекста на „задълбочаването“ на съществуващото споразумение за икономическо партньорство.

                     (5)

                        Член 21, параграф 2, буква д) от ДЕС.

                     (6)

                        Съвместно съобщение от 2020 г. „Към цялостна стратегия с Африка“
                  https://eur-lex.europa.eu/legal-content/BG/TXT/PDF/?uri=CELEX:52020JC0004&qid=1615400048384&from=BG

                     (7)

                        https://trade.ec.europa.eu/consultations/index.cfm?consul_id=266

                     (8)

                  http://ec.europa.eu/trade/trade-policy-and-you/expert-groups/

                     (9)

                  http://trade.ec.europa.eu/civilsoc/meetdetails.cfm?meet=11531

                     (10)

                        Вж. Световна банка, Retention and Expansion of Foreign Direct Investment, Political Risk and Policy Responses (Задържане и разширяване на преките чуждестранни инвестиции, политически риск и мерки в областта на политиката),
                  http://documents1.worldbank.org/curated/en/387801576142339003/pdf/Political-Risk-and-Policy-Responses.pdf

                     (11)

                        Решение (ЕС) 2020/13 на Съвета от 19 декември 2019 г. за изменение на указанията за водене на преговори за споразумения за икономическо партньорство с държавите и регионите от Африка, Карибите и Тихоокеанския басейн, доколкото тези споразумения попадат в областта на компетентност на Съюза (ОВ L 6, 10.1.2020 г., стр. 101).


               ЕВРОПЕЙСКА КОМИСИЯ
            Брюксел, 24.3.2021
            COM(2021) 136 final
            Препоръка за
            РЕШЕНИЕ НА СЪВЕТА
            за упълномощаване на Комисията да води преговори от името на Съюза за изменения на Конвенцията за опазване на дивата европейска флора и фауна и природните местообитания (Бернската конвенция)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Целта на Конвенцията за опазване на дивата европейска флора и фауна и природните местообитания („конвенцията“) е опазването на дивата европейската флора и фауна, както и свързаните с нея местообитания — по-специално тези, за чието опазване е необходимо сътрудничество между няколко държави. Тя представлява междуправителствен договор, сключен под егидата на Съвета на Европа. Конвенцията е в сила от 1 юни 1982 г.

                  Европейският съюз е договаряща страна по конвенцията от 1 септември 1982 г.
                     1
                   Понастоящем договарящите страни по конвенцията са 51, включително всички държави — членки на ЕС.

               Редовното финансиране от Съвета на Европа за Бернската конвенция постепенно намаля през годините до степен, при която функциите на Бернската конвенция не могат да бъдат гарантирани без значителни доброволни вноски от договарящите страни, а те също намаляват.  Поради това е от съществено значение да се създаде надежден източник за финансиране на конвенцията.

               В съответствие с приетата на тридесет и деветото заседание на Постоянния комитет на 6 декември 2019 г. Резолюция № 9 (2019 г.) относно финансирането на Бернската конвенция и за създаването на нова система за задължителни финансови вноски на страните, беше създадена междусесийна експертна работна група, която да подпомага Секретариата при представянето на предложения за включване на финансови клаузи чрез изменение на членовете на Бернската конвенция и за създаване на разширено частично споразумение, което да бъде разгледано на четиридесетото заседание на Постоянния комитет.

               Въз основа на резултатите от работата на междусесийната експертна работна група, създадена на 39-ото заседание на Постоянния комитет, по време на 40-ото си заседание Постоянният комитет обсъди две допълващи се предложения за решаване на въпроса за финансирането.  На това заседание беше прието решение за подкрепа на създаването на разширено частично споразумение.  Що се отнася до предложението за изменение на Бернската конвенция с цел включване на финансови клаузи, след изявление на Съюза и неговите държави членки относно необходимостта от допълнителни вътрешни обсъждания, преди той да може да вземе решение
                  2
               , Постоянният комитет постигна съгласие, без възражения, да отложи решението относно евентуалното изменение на конвенцията за своето 41-во заседание.

                  Както беше предложено на 40-ото заседание на Постоянния комитет, с изменението на конвенцията ще се въведе механизъм за установяване на задължителна вноска. В първоначалния текст обаче не се прави разграничение между основния бюджет и програмния бюджет, нито се уточнява алгоритъмът за вноските, който следва да се прилага.  Преразгледано предложение за изменение ще бъде договорено в рамките на междусесийна работна група, която ще работи през цялата 2021 г. преди вземането на решение на 41-вото заседание на Постоянния комитет. Съюзът следва да допринася активно за тези преговори.

               •Съгласуваност с действащите разпоредби в тази област на политиката

                  Въвеждането в тази конвенция на система за задължителни вноски би било в съответствие с политиката, следвана в други области. Всъщност Съюзът е страна по множество многостранни споразумения в областта на околната среда, в контекста на които прави задължителни финансовите вноски въз основа на изискванията на съответното споразумение и/или финансовите регламенти, приети въз основа на разпоредбите на споразумението.  В контекста на тези споразумения обикновено се прави разграничение между основния и програмния бюджет, като само първият се финансира чрез задължителни вноски.  В предложеното изменение на конвенцията обаче не се уточнява, че механизмът, който ще бъде създаден, ще следва този прецедент.  В него също така не се уточнява кой алгоритъм за вноските да се прилага. В други многостранни споразумения в областта на околната среда вноската на Съюза обикновено се определя на не повече от 2,5 % от общите вноски.

                  Поради това е целесъобразно Съюзът да гарантира, че страните няма да бъдат задължени да правят вноски в програмния бюджет и че вноската на Съюза не може да бъде определена на повече от 2,5 % от бюджета.

                  Настоящата препоръка е изцяло в съответствие с Решение 2020/1830 на Съвета, с което се установява позицията на Съюза, която да бъде заета по време на 40-ото заседание на Постоянния комитет на конвенцията
                     3
                  .

               •Съгласуваност с други политики на Съюза

                  Настоящото предложение е в съответствие с целите на Съюза, свързани с околната среда и международните отношения.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  В член 218, параграф 3 от Договора за функционирането на Европейския съюз (ДФЕС) се предвижда, че Комисията представя препоръки на Съвета, който приема решение, с което разрешава започването на преговорите и назначава преговарящ. Съгласно член 218, параграф 4 от ДФЕС Съветът може да дава указания на преговарящия.

                  Тъй като преговорите ще се отнасят до акт за допълнение или изменение на институционалната рамка на споразумението, член 218, параграф 9 от ДФЕС не може да се прилага в този контекст.

                  Поради това процесуалноправното основание за предложеното решение е член 218, параграфи 3 и 4 от ДФЕС.

               Основната цел и съдържание на предвидения акт са свързани с околната среда.

                  Поради това материалноправното основание за предложеното решение е член 192, параграф 1 от ДФЕС.

               •Субсидиарност (при неизключителна компетентност)

                  Околната среда е споделена компетентност съгласно член 192 от ДФЕС. Финансирането на тази конвенция за околната среда включва споделена компетентност на Съюза и държавите членки по отношение на съответните им вноски като страни по нея. Поради това Съюзът трябва да участва в това отношение.

               •Пропорционалност

                  Необходимо е решение на Съвета, за да може Съюзът да участва в тези преговори, които са от съществено значение за създаването на предвидима финансова основа за конвенцията, по която Съюзът е страна.

               •Избор на инструмент

                  Изборът на инструмента е посочен в член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               •Консултации със заинтересованите страни

                  Не се прилага.

               •Събиране и използване на експертни становища

                  Не се прилага.

               •Оценка на въздействието

                  Не се прилага.

               •Пригодност и опростяване на законодателството

                  Не се прилага.

               •Основни права

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Понастоящем Съюзът участва със сума в размер на 24 700 EUR годишно в Бернската конвенция въз основа на предложен доброволен алгоритъм за вноските.  Малко вероятно е задължителна вноска в размер на 2,5 % от основния бюджет да надхвърли тази сума, така че тази инициатива няма отражение върху бюджета.

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  Указанията за водене на преговори следва да бъдат оповестени публично веднага след приемането им.

               •Обяснителни документи (за директивите)

                  Не се прилага.

               •Подробно разяснение на отделните разпоредби на предложението

                  Не се прилага.

               Препоръка за

               РЕШЕНИЕ НА СЪВЕТА

               за упълномощаване на Комисията да води преговори от името на Съюза за изменения на Конвенцията за опазване на дивата европейска флора и фауна и природните местообитания (Бернската конвенция)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               КАТО ИМА ПРЕДВИД, че се предлага изменение на Конвенцията за опазване на дивата европейска флора и фауна и природните местообитания
                  4
                (Бернската конвенция), за да се включат финансови клаузи,

               КАТО ИМА ПРЕДВИД, че е необходимо да се гарантира, че това изменение ще бъде в съответствие със законодателството и интереса на Съюза, по-специално да не задължава Съюза да допринася с повече от 2,5 % от общите вноски,

               КАТО ИМА ПРЕДВИД, че Комисията следва да бъде упълномощена да води преговори от името на Европейския съюз за изменения на конвенцията,

               ПРИЕ НАСТОЯЩОТО РЕШЕНИЕ:

               Член 1

               (1)Комисията се упълномощава да води преговори от името на Съюза за изменения на Конвенцията за опазване на дивата европейска флора и фауна и природните местообитания (Бернската конвенция), с които се установява нова система за задължителни финансови вноски на страните, на заседанията на Постоянния комитет на конвенцията и на заседанията на съответната междусесийна експертна работна група.

               (2)Комисията води преговорите от името на Съюза в консултация с [наименованието на специалния комитет да се впише от Съвета] и въз основа на указанията за водене на преговори, които се съдържат в приложението към настоящото решение.

               (3)Доколкото предметът на измененията по член 1 попада в област на споделена компетентност на Съюза и на държавите членки, Комисията и държавите членки следва тясно да си сътрудничат по време на процеса на преговори, с оглед да осигурят единство в международното представяне на Съюза и неговите държави членки.

               (4)Комисията докладва на Съвета за резултата от преговорите, а когато е целесъобразно — и за всеки евентуално възникнал проблем в хода на преговорите.

               Член 2

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                     (1)

                        Решение 82/72/ЕИО на Съвета от 3 декември 1981 г. относно сключването на Конвенцията за опазване на дивата европейска флора и фауна и естествените местообитания (ОВ L 38, 10.2.1982 г., стр. 1).

                     (2)

                        Вж. също Решение (ЕС) 2020/1830 на Съвета от 27 ноември 2020 г. относно позицията, която трябва да се заеме от името на Европейския съюз на 40-тото заседание на Постоянния комитет на Конвенцията за опазване на дивата европейска флора и фауна и естествените местообитания (Бернска конвенция) (OВ 409, 4.12.2020 г., стр. 34).

                     (3)

                        Пак там.

                     (4)

                        Решение 82/72/ЕИО на Съвета от 3 декември 1981 г. относно сключването на Конвенцията за опазване на дивата европейска флора и фауна и естествените местообитания (ОВ L 38, 10.2.1982 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 24.3.2021
            COM(2021) 136 final
            ПРИЛОЖЕНИЕ
            към
            Препоръка за Решение на Съвета
            за упълномощаване на Комисията да води преговори от името на Съюза за изменения на Конвенцията за опазване на дивата европейска флора и фауна и природните местообитания (Бернската конвенция)

               ПРИЛОЖЕНИЕ

               Указания за водене на преговори за изменения на Конвенцията за опазване на дивата европейска флора и фауна и природните местообитания (Бернската конвенция)

               (1)Комисията следва да се стреми да гарантира, че всяко споразумение, водещо до преразглеждане на Конвенцията за опазване на дивата европейска флора и фауна и природните местообитания (Бернската конвенция) и нейното прилагане, е в съответствие със съответното законодателство и политики на Европейския съюз, и по-специално със законодателството на Съюза в областта на природата и биологичното разнообразие
                  1
               , както и с ангажиментите на Съюза по силата на други съответни многостранни споразумения в областта на околната среда.

               (2)По отношение на предложенията за изменение на Конвенцията за опазване на дивата европейска флора и фауна и природните местообитания (Бернската конвенция) с цел въвеждане на задължителна финансова вноска, Комисията следва да започне преговори за това как най-добре да се реши въпросът за създаването на сигурна и предвидима финансова основа за конвенцията и следва да се стреми да гарантира, в съответствие с позицията на Съюза, че изменението:

               а)не налага задължителна вноска по отношение на програмния бюджет

               б)не води до вноска на Съюза в размер на повече от 2,5 % от общия размер на вноските

               в)не засяга съществуващите задължения на страните по конвенцията.

               (3)Комисията следва да води преговорите съгласно съответното действащо законодателство на Европейския съюз или съгласно договорените позиции на Съюза, установени специално за целите на тези преговори в рамките на специалния комитет на представителите на държавите членки, посочен в член 1, параграф 2 от настоящото решение на Съвета, или в рамките на Съвета.

               (4)Комисията следва да докладва на Съвета за резултата от преговорите, а когато е целесъобразно — и за всеки евентуално възникнал проблем в хода на преговорите.

                     (1)

                        По-специално Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици, Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна и Регламент (ЕС) № 1143/2014 на Европейския парламент и на Съвета от 22 октомври 2014 г. относно предотвратяването и управлението на въвеждането и разпространението на инвазивни чужди видове.